CELEX: 62011TN0478
Language: el
Date: 2011-09-09 00:00:00
Title: Υπόθεση T-478/11: Προσφυγή της 9ης Σεπτεμβρίου 2011 — Γαλλία κατά Επιτροπής

19.11.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 340/25
            
         Προσφυγή της 9ης Σεπτεμβρίου 2011 — Γαλλία κατά Επιτροπής
   (Υπόθεση T-478/11)
   2011/C 340/53
   Γλώσσα διαδικασίας: η γαλλική
   
      Διάδικοι
   
   
      Προσφεύγουσα: Γαλλική Δημοκρατία (εκπρόσωποι: E. Belliard, G. de Bergues, J. Gstalter και J. Rossi)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την προσβαλλόμενη απόφαση·
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Με την προσφυγή της, η προσφεύγουσα ζητεί από το Γενικό Δικαστήριο να ακυρώσει την απόφαση C(2008) 4376 τελικό της Ευρωπαϊκής Επιτροπής, της 29ης Ιουνίου 2011, σε σχέση με την κρατική ενίσχυση NN 10/2010 αναφορικά με τις δράσεις που πραγματοποιεί η interprofession nationale porcine (στο εξής: INAPORC), οι οποίες χρηματοδοτούνται από εθελοντικές εισφορές που κατέστησαν υποχρεωτικές (στο εξής: YEE), τις οποίες εισπράττει η INAPORC από τα μέλη που εκπροσωπεί. Η Επιτροπή έκρινε ότι οι εν λόγω ΥΕΕ είναι μέτρα συνιστώντα κρατική ενίσχυση συμβατή προς την κοινή αγορά
   Προς στήριξη της προσφυγής, η προσφεύγουσα προβάλλει έναν μόνον λόγο ακυρώσεως που αντλείται από εσφαλμένη ερμηνεία της προβλεπόμενης στο άρθρο 107, παράγραφος 1, ΣΛΕΕ έννοιας της κρατικής ενισχύσεως, διότι η Επιτροπή έκρινε ότι οι δράσεις που πραγματοποιεί η INAPORC, μέσω των εσόδων που αντλεί από τις ΥΕΕ, μπορούν να καταλογιστούν στο κράτος και χρηματοδοτούνται από κρατικούς πόρους.
   Η προσφεύγουσα προβάλλει ότι οι δράσεις που πραγματοποιεί η INAPORC, μέσω των εσόδων που αντλεί από τις ΥΕΕ, ανταποκρίνονται στις απαιτήσεις που έθεσε το Δικαστήριο στην απόφαση της 15ης Ιουλίου 2004, C-345/02, Pearle κ.λπ. (Συλλογή 2004, σ. I-7139) ώστε οι υποχρεωτικές εισφορές που εισπράττει οργανισμός που αντιπροσωπεύει τις επιχειρήσεις ενός οικονομικού τομέα να μην θεωρούνται κρατικοί πόροι που χρηματοδοτούν δράσεις οι οποίες μπορούν να καταλογιστούν στο Δημόσιο, στο μέτρο που:
   
               —
            
            
               οι δράσεις που πραγματοποιεί το INAPORC καθορίζονται από το επαγγελματικό σώμα που αντιπροσωπεύει τις επιχειρήσεις του οικείου αγροτικού τομέα και δεν χρησιμεύουν ως μέσα για την εφαρμογή μιας κρατικής πολιτικής·
            
         
               —
            
            
               οι δράσεις που πραγματοποιεί το INAPORC χρηματοδοτούνται μέσω πόρων που εισπράττονται από τις επιχειρήσεις του τομέα·
            
         
               —
            
            
               οι λεπτομέρειες χρηματοδότησης και το ποσοστό/ποσότητα των εισφορών καθορίζονται στο πλαίσιο του INAPORC, χωρίς οιαδήποτε κρατική παρέμβαση·
            
         
               —
            
            
               οι εισφορές χρησιμοποιούνται απαραιτήτως για τη χρηματοδότηση του μέτρου χωρίς να έχει το κράτος δυνατότητα να παρέμβει.